SOS IRROCCOS

Males, cantu sun sos filos de chentu metros de tela
Cantas piras, cantas melas happo vidu in vida mia
Cantas sun sas maledias chi b’esistini in su mundu
Cantos pisches b’had’ in fundu de sos mares e de sos rios
Cantas sillabas iscrio cando naro de faeddos
Cantos sunu sos isteddos chi b’esistini in s' aera
Cantas candelas de chera ha’ consumau una cresia
Cantos soddos de ispesa ha’ cad’ annu su re
Cant’ in sa vid’ ‘e Noè b’ha’ de minutos segundos
Cantas triccias e cantos ‘undos  b’ha’ de vide in sos vinzales
Cantos centesimos valed’ unu aneddu ‘e oro nettu
Cantas vortas in d’unu pettu ha palpitau unu coro
Cantos grammos de oro b’had’ in un’ oreficeria
E cantos sa mente mia n’de poded imaginare
Cantos ovos pro secare vi chered una campana
Cantas sunu sas antanas in sartu de deghe viddas
Cantas sun sas ischentiddas chi vied’ unu frailarju
Cant’ in unu moriscarju b’ha’ de ispinas de morisca
Cantos litros de abba frisca s’ha’ bibiu unu pastore
Cantas erbas, cantos jores naschen’ in d’ unu veranu
Cantos metros est lontanu su sole dae sa terra
Cantos b’ind’ ha’ mortos in gherra e cantos v’ind’hada a morrer
Cantos frades e cantas sorres s’aman e si cheren bene
Cantos guttios contene de abba unu lapiolu
Cantas in chimbant’ annos solu b’ha’ naschiu de pessones
Cantos sunu sos puzzones chi bi naschen in d’un annu
Cantos sesinos de dannos ached’ unu temporale
Males, sempere males e males ancora
T’accumpanzene a donzi ora
Fintzas a esse’ ledàmene
E credo chi baste’. 
Amen!

Peppeddu Porcu (Sarule)